

30-05-2012

**Ringparken fester på søndag**

***Nu indvier boligforeningen Ringparken i Roskilde sine nye legepladser og motionsanlæg. Det sker med masser af aktiviteter for beboerne søndag den 3. juni klokken 13.***

Alle sejl er sat til for at markere, at det er nye tider for boligforeningen Ringparken i Roskilde. Borgmester Joy Mogensen klipper snoren over og indvier dermed hele 12 nye legepladser og motionsanlæg for både børn, unge, voksne og ældre. Det ambitiøse projekt er kommet i stand på beboernes eget initiativ, og det er de stolte over i Ringparken.

"Vi har i høj grad lyttet til beboernes ønsker, og takket være et tæt samarbejde med Uno Koncept har vi også været i stand til at føre planerne ud i livet," siger bestyrelsesmedlem René Lauge-Simonsen fra Ringparken. "Vi har for eksempel fået kunstgræs i stedet for det traditionelle faldsand. Og hver af pladserne har fået en individuel profil."

Ringparken har også samarbejdet med Uno Koncept i forbindelse med indvielsen, hvor man gerne vil demonstrere, hvad man – blandt andet – kan bruge de mange nye faciliteter til. Her har de allieret sig med Teresa Heimann, konsulent og fitnessekspert hos Uno Koncept.

"Beboerne og bestyrelsen har arrangeret skattejagt, så børnene kommer rundt til de nye legepladser. Derudover har vi arrangeret parkourshow med Freerun Denmark og fitness for alle – også de ældre – så beboerne kan blive inspireret til at komme godt i gang. Der er etableret rigtig gode muligheder for motion lige uden for gadedøren," fastslår Teresa Heimann.

Den store åbningsfest foregår klokken 13 søndag den 3. juni, og det sker med udgangspunkt i parkouranlægget Sdr. Ringvej 56 i Roskilde.

For yderligere information:

Sara Eklund, marketingchef, Uno Koncept A/S

70 20 60 70, 23 29 25 55, e-mail: se@uno.dk

Kenneth Lyngsøe, adm. direktør, Uno Koncept A/S

70 20 60 70, 21 29 60 71, e-mail: kl@uno.dk

*Uno Koncept A/S er en dansk ejet virksomhed, der forhandler legeredskaber, parkudstyr og udendørs fitness fra flere af Europas største og førende producenter. Virksomheden er etableret i 2004 og har siden starten haft fokus på at yde vores kunder enestående sortiment, rådgivning, kvalitet og service. Uno er udtryk for en filosofi, hvor vi i ét og alt går efter de enestående løsninger. Vi yder en unik service og ser hver opgave som en enkeltstående udfordring, der skal have individuel behandling. Derfor er vores navn ikke tilfældigt valgt.
Det er ikke grebet ud af luften, men er selve essensen af vores forretning.
Uno blev kåret som gazelle virksomhed i 2010.*